Kosblik-idees: Lensieslaai en hawermoutkoekies | Maroela Media
Die lensieslaai is 'n heerlike bygereg, want dit is 'n lekker afwisseling van 'n tipiese "wit" styselgebaseerde bygereg en ideaal vir 'n ligte middagete, soos in 'n kosblik. Die lensies is 'n bron van sowel proteïen as stysel, maar het heelwat meer gesonde vesel in as byvoorbeeld pasta of rys. Die slaaibestanddele wat daarby gebruik word, kan ook afgewissel word. Komkommer of boontjies en tamatie is heerlik daarby. Ertjies is ook altyd 'n lekker kombinasie met lensies en al hierdie elemente pas perfek by die suurlemoen- en kruisementgeure in die slaaisous. Dié slaai is 'n goeie voorbeeld van een van daardie slaaie wat 'n geurontploffing in jou mond is, al lyk dit dalk baie eenvoudig.
Die kwartaal is amper verby – gee jou kinders hierdie vakansie baie liefde en aandag en lekker, gesonde kos. 'n Blik met tuisgebakte koekies is 'n smullekker bederf. As dit by koekies kom, is tuisgemaak beslis die beste. Hierdie resep gebruik grondboontjiebotter en speserye wat dit 'n interessante geur gee en die hawermout en volkoringmeel verseker dat dit 'n stewige skoot vesel bevat. Die kombinasie van bestanddele gee die koekie 'n lekker growwe tekstuur en dis 'n maklike manier om met relatief gesonde bestanddele 'n koekie te bak wat beslis gesonder is as 'n winkelweergawe. Onthou net om nie met die hele blik langs jou te gaan sit nie. Hou iets vir 'n volgende keer se koppie tee of koffie.
Lensieslaai met kruisement, feta en broccoli
250 ml (200 g) rou bruin lensies
6-8 Peppadews® (pikantrissies), in stukkies gesny
100 ml vars kruisementblare
50 ml avokado- of olyfolie
10 ml (2 t) suurlemoenskil, fyn gerasper
30 ml (2 e) fyngekapte vars kruisement
Slaai: Plaas lensies met 625 ml koue water in 'n kastrol, verhit oor matige hitte en prut vir 25-30 minute of tot net gaar, maar nie pap nie. Moenie sout by die rou lensies voeg nie.
Slaaisous: Meng intussen al die slaaisousbestanddele en geur na smaak.
Bedek intussen die broccoli met kookwater en laat vir 15 minute staan of tot net gaar. Dreineer.
Dreineer lensies en plaas met die broccoli terug in die kastrol. Skink die helfte van die slaaisous oor en laat heeltemal afkoel.
Meng die lensiemengsel met die orige slaaisous en ander slaaibestanddele en sit voor.
¼ k (60 ml) grondboontjiebotter
¼ k (60 ml) sagte botter
2 k (500 ml) rou hawermout
1 k (250 ml) volkoringmeel
½ t (2,5 ml) koeksoda
½ k (125 ml) rooibosbessies (cranberries) of rosyne
½ e (7,5 ml) gemaalde gemengde speserye
Voorverhit oond tot 180 °C. Voer 'n bakplaat met bakpapier uit.
Klop grondboontjiebotter en botter tot goed gemeng. Voeg suiker en eiers by en klits goed. Roer melk by.
Voeg hawermout, meel, koeksoda, rooibosbessies en gemengde speserye by en roer tot 'n sagte deeg vorm.
Laat die mengsel 'n paar minute staan. Rol in klein balletjies en plaas op die bakplaat. Druk plat met 'n vurk of lepel. Of skep net lepelsvol op die bakplaat.
Bak vir 10-15 minute of tot goudbruin. Laat afkoel en bêre in 'n lugdigte houer. Sit voor as 'n peuselhappie.